இந்தச் சூழ்நிலையில் தி.மு.க தலைவர் ஸ்டாலின் தஞ்சாவூர் செங்கிப்பட்டியில் கடைமடைப் பகுதிகளைப் பார்வையிட்டார் அவருடன் கட்சி நிர்வாகிகள் பலர் வந்தனர். இதற்காக செங்கிப்பட்டியில் வறண்டு முட்புதராக கிடந்த கரம்பா ஏரியை தி.மு.க-வினர் சுத்தம் செய்தனர். ஸ்டாலின் நடந்து செல்வதற்கு வசதியாக மண் வெட்டியைக் கொண்டு பாதை அமைத்தனர். பின்னர் வந்த ஸ்டாலின் ஏரிக்குள் இறங்கி நடந்தபடியே பார்வையிட்டார். அப்போது விவசாயி ஒருவர், ``கடந்த பல வருடங்களாகவே இந்த ஏரி மட்டும் இல்லை. இதைச் சுற்றியுள்ள 50க்கும் மேற்பட்ட ஏரிகள் வறண்டு கிடக்கிறது. விவசாயம் இல்லாததால் ஏரி மட்டும் இல்லை, எங்க வாழ்கையும் வறண்டு கிடக்கிறது. கல்லணைக்கு அருகில் உள்ள எங்களுக்கே இந்த நிலைமை என்றால் கடைக்கோடி கடைமடைப் பகுதி விவசாயிகளின் நிலையை எண்ணிப்பாருங்கள்'' என்றார்.